lošo ekskluzivno za direktno

Nakon što su mu, zbog teksta objavljenog na portalu Direktno, SDP-ovci Bojan Glavašević i Peđa Grbin poručili da 'odje**' , admiral Davor Domazet Lošo odgovorio im je ekskluzivno za Direktno, ne želeći se spuštati na njihovu razinu, jer 'orlovi ne love muhe'. Lošo je ranije za naš portal komentirao izvanrednu sjednicu slovenskog parlamenta na kojoj će se raspravljati o 'spremnosti vojske da provede arbitražnu presudu o granici s Hrvatskom'. Slovenija je, u geostrateškom smislu, samo privjesak Hrvatske, a slovenske su prijetnje besmislene , jer bi "hrvatski pješaci za 48 sati mogli ući u Ljubljanu", rekao nam je u srijedu Lošo, za razliku od Grbina i Glavaševića koji, dodao je danas, ne mogu ni 300 metara bez službenog putnog naloga!

Grbin je četvrtak na društvenim mrežama, ponavljajući Glavaševićevu psovku, rekao kako bi "komentirati umirovljenog admirala Davora Domazeta Lošu, poznatog po tome što je Domovinski rat dočekao službujući u JNA u Beogradu, jer je čekao da mu ugrade dentijeru, u svakoj normalnoj situaciji predstavljalo uvredu za razum". A onda ga ipak komentirao.

"Admiral je prvi dvostruki dragovoljac, prvi iz Beograda, iz ratne škole ispred nosa KOS-a s planovima pobjegao u Hrvatsku i došao u Zbor narodne garde, u vrijeme slovenskog rata. Prvi! Svi koji to spominju, ja mogu zaključiti da oni surađuju sa srpskom obavještajnom službom, jer su srpske obavještajne službe vidjele da sam ja dignuo diskete s tim planovima i naravno - prevario ih. I da je meni poslužilo popravljanje zuba na Vojno-medicinskoj akademiji da mogu biti slobodan za svoju djelatnost, za svoj rad, i da je za to znao predsjednik Tuđman!", odgovorio mu je Lošo u razgovoru za Direktno.

I to mu, kaže, do dana današnjeg ne mogu oprostiti.

"Ne mogu oprostiti kada sam ja to 2015. godine namjerno 'upucao' u emisiju Stankovića, Nedjeljom u 2. Ne mogu mi oprostiti što sam sudjelovao u planiranju svih operacija Hrvatske vojske, a poglavito operacije 'Oluja'. Ne mogu mi oprostiti što sam uspostavio obavještajnu službu i slušao Miloševića u njegovu središtu. To je sve što mi oni ne mogu oprostiti, ali ja njima opraštam", rekao nam je Lošo.

Objasnio nam je i što 'ih je uzbudio' ranije objavljeni tekst na portalu Direktno.

Tri su stvari, objašnjava admiral.

"Prva stvar je što nudim rješenje, dakle ja nigdje ne pozivam nikoga, ne daj Bože, čak tamo vrlo jasno stoji da treba riješiti, jer oni žele kaos. Stvorili su kaos u Hrvatskoj - od požara do ovih ploča, od ustaša i partizana, fašista i antifašista. I cirkus prave! Na takav način Hrvatska se prikazuje vani kao nesposobna država. A očigledno je da i Peđa Grbin i Bojan Glavašević sudjeluju u tom planu, jer toliko nerazumijevanje je nemoguće. Dakle može biti samo da djeluju 'mišlju, riječju, djelom i propustom'. Njih pitajte koje od toga je. Zar ne vide, Slovenija ima samo ucjenjivačku politiku prema Hrvatskoj, nikakvu drugu geopolitiku oni nemaju. Isto radi Srbija, što izravno, što preko Pupovca u Republici Hrvatskoj. A muslimani? Hoće izlazak na more, što je i gore nego ovo što Slovenci hoće, a to je turska geopolitika. I evo, sada su se probudili Crnogorci, oni su jedno vrijeme spavali. I ovaj članak, ova analiza je otkrila sve to na jedan način", objašnjava Lošo.

Naš glavni problem je, dodaje Davor Domazet Lošo, "što se mi već 17 godina ne ponašamo suverenistički".

"Admiral nudi rješenje, rješenje tog kaosa je da se počnemo ponašati suverenistički. Hrvatska je pobjednica u ratu, vodili smo najčistiji rat i 'Oluja' je jedina operacija u povijesti ratovanja koja je spriječila genocid. A hrvatski branitelj je u ovih 17 godine obespravljen, iako smo stvorili najboljeg pješaka na svijetu. O operaciji 'Oluja' predavalo se u 16 zemalja svijeta. I kada admiral kaže da imamo najboljeg pješaka na svijetu, ja vraćam dostojanstvo hrvatskom branitelju. I ako Slovenci 'koriste rat', a mi nudimo mir, pokažimo da je hrvatski pješak spreman, ako treba, za 48 sati stići do Ljubljane", kazao je Lošo.

To nije planiranje operacije, naglašava admiral.

"Ali ako treba - isplanirat ćemo pa ćemo i Peđi i Glavaševiću pokazati kako ta operacija treba biti, a i Slovencima. A Peđu i Glavaševića sigurno nećemo 'uzeti', jer Peđa i Glavašević neće ni 300 metara prevaliti ako nemaju nalog za službeni put! Oni nisu sposobni 300 metara, a ne do Ljubljane, preko stotinu kilometara", zaključio je Davor Domazet Lošo u razgovoru za portal Direktno.